**Vyhlásenie**

**Ministerstva financií Slovenskej republiky o rozporoch k návrhu zákona o hazardných hrách a o zmene a doplnení niektorých zákonov**

Návrh zákona o hazardných hrách a o zmene a doplnení niektorých zákonov, sa predkladá na rokovanie Legislatívnej rady vlády Slovenskej republiky s rozpormi s Republikovou úniou zamestnávateľov (RÚZ SR), Generálnou prokuratúrou SR (GP SR) a verejnosťou. Rozpory s RÚZ SR pretrvávajú v tom, že nebol akceptovaný návrh na zníženie počtu dní kedy bude platiť zákaz hrania hazardných hier v kamenných prevádzkach (z 12 na 6 dní), nebol akceptovaný návrh na zrušenie zákazu hrania v čase od 3.00 hod. do 10.00 hod. a nebol akceptovaný nesúhlas s umiestnením herne vo vzdialenosti 200 m od školských zariadení a ďalších vymedzených budov ak tak ustanoví obec formou VZN. Rozpory s GP SR pretrvávajú v tom, že nebol akceptovaný návrh na prijatie menej reštriktívnych opatrení vhodných na dosiahnutie zákazu prevádzkovania hazardných hier pred prijatím VZN a v zjednotení petičného kvóra na úrovni 30 %. Rozpory s verejnosťou sú uvedené v dokumente Vyhodnotenie medzirezortného pripomienkového konania, ktoré tvorí súčasť predkladaného materiálu.

**Stanovisko predkladateľa:**

Predkladateľ trvá na ním navrhovanom znení dotknutých ustanovení, nakoľko je presvedčený, že ich znenie sleduje naplnenie cieľov návrhu, ktorým je komplexná regulácia hazardných hier, ktorá by výraznejšou mierou v porovnaní s doterajšou úpravou zohľadnila najmä technologický vývoj a poznatky regulačných orgánov iných európskych krajín pri súčasnom posilnení ochrany hráčov pred možnými škodlivými účinkami, ktoré s poskytovaním služieb v tomto odvetví súvisia. Uvedené znenie návrhu zákona, tak ako je predložené na rokovanie, je výsledkom odbornej diskusie povinne pripomienkujúcich subjektov a ostatných subjektov.